മലപ്പുറം ജില്ലയില് 3,502 പേര്ക്ക് കോവിഡ് മലപ്പുറം: ജില്ലയില് ഇന്നലെ ആരോഗ്യമേഖലയില് പ്രവര്ത്തിക്കുന്ന ഒരാള്ക്കുള്പ്പടെ 3,502 പേര്ക്ക് കോവിഡ് 19 സ്ഥിരീകരിച്ചതായി ജില്ലാ മെഡിക്കല് ഓഫീസര് ഡോ. കെ. സക്കീന അറിയിച്ചു. 22.33 ശതമാനമാണ് ഈ ദിവസത്തെ ടെസ്റ്റ് പോസിറ്റീവിറ്റി നിരക്ക്. 3,401 പേര്ക്ക് നേരിട്ടുള്ള സമ്ബര്ക്കത്തിലൂടെയും 37 പേര്ക്ക് ഉറവിടമറിയാതെയുമാണ് രോഗബാധ. കൂടാതെ ഇതര സംസ്ഥാനങ്ങളില് നിന്ന് ജില്ലയിലെത്തിയ 63 പേര്ക്കും രോഗബാധ സ്ഥിരീകരിച്ചിട്ടുണ്ട്.2,929 പേരാണ് ഇന്നലെ ജില്ലയില് കോവിഡ് മുക്തി നേടിയത്. ഇതോടെ ജില്ലയിലെ കോവിഡ് മുക്തരായി സാധാരണ ജീവിതത്തിലേക്ക് തിരിച്ചെത്തിയവരുടെ എണ്ണം 4,48,215 ആയി. 72,165 പേരാണ് ജില്ലയില് നിലവില് നിരീക്ഷണത്തില് കഴിയുന്നത്. 28,123 പേര് വിവിധ കേന്ദ്രങ്ങളിലായി ചികിത്സയില് കഴിയുകയാണ്. കോവിഡ് പ്രത്യേക ചികിത്സാ കേന്ദ്രങ്ങളായ ആശുപത്രികളില് 809 പേരും കോവിഡ് ഫസ്റ്റ് ലൈന് ട്രീറ്റ്മെന്റ് സെന്ററുകളില് 388 പേരും 133 പേര് കോവിഡ് സെക്കന്റ് ലൈന് ട്രീറ്റ്മെന്റ് സെന്ററുകളിലുമാണ്. തദ്ദേശസ്വയംഭരണ സ്ഥാപനങ്ങള്ക്കു കീഴിലുള്ള പ്രത്യേക താമസ കേന്ദ്രങ്ങളായ ഡൊമിസിലിയറി കെയര് സെന്ററുളില് 235 പേരും ശേഷിക്കുന്നവര് വീടുകളിലുമാണ് കഴിയുന്നത്. ഇതുവരെ കോവിഡ് ബാധിതരായി 1,977 മരണങ്ങളാണ് ജില്ലയില് ഉണ്ടായിട്ടുള്ളതെന്നും ജില്ലാ മെഡിക്കല് ഓഫീസര് അറിയിച്ചു. ലക്ഷണങ്ങളുള്ളവര് പരിശോധനക്ക് വിധേയരാകണം മലപ്പുറം: ഏതെങ്കിലും തരത്തിലുള്ള കോവിഡ് രോഗ ലക്ഷണങ്ങളുള്ളവര് നിര്ബന്ധമായും പരിശോധനക്ക് വിധേയരാകണമെന്ന് ജില്ലാ മെഡിക്കല് ഓഫീസര് അറിയിച്ചു. കോവിഡ് ബാധിതരുമായി സമ്ബര്ക്കമുണ്ടെന്ന് ബോധ്യമായാല് നിര്ബന്ധമായും വീടുകളില് പ്രത്യേകം നിരീക്ഷണത്തില് കഴിയണം. മറ്റുള്ളവരിലേക്ക് രോഗം പകരാതിരിക്കാനുള്ള പരമാവധി മുന്കരുതലുകള് സ്വീകരിക്കുകയും വേണം. ആരോഗ്യ പ്രശ്നങ്ങളുള്ളവര് അടുത്തുള്ള ആരോഗ്യ കേന്ദ്രം, ജില്ലാതല കണ്ട്രോള് സെല്, ആരോഗ്യ പ്രവര്ത്തകര് എന്നിവരുമായി ഫോണില് ബന്ധപ്പെട്ട് ലഭിക്കുന്ന നിര്ദേശങ്ങള് പൂര്ണമായും പാലിക്കണമെന്നും ഡി.എം.ഒ അറിയിച്ചു. ജില്ലാതല കണ്ട്രോള് സെല് നമ്ബറുകള്: 0483 2737858, 2737857, 2733251, 2733252, 2733253.